b'\n_START_ARTICLE_\nChristian Albrecht Lerche (politiker)\n_START_SECTION_\nKarriere\n_START_PARAGRAPH_\nHan var s\xc3\xb8n af Christian Albrecht greve Lerche (1791-1830) og Georgine Flemmine Henriette f\xc3\xb8dt Lerche (1804-1837). Faderen d\xc3\xb8de, inden s\xc3\xb8nnen var f\xc3\xb8dt, og moderen d\xc3\xb8de, da han var syv \xc3\xa5r gammel. 1849 blev han student fra Borgerdydskolen p\xc3\xa5 Christianshavn, efterfulgte 1852 sin farfader Christian Cornelius Lerche som lensgreve til grevskabet Lerchenborg og til Aggersvold (1865; ejedes af enken frem til 1898), tilk\xc3\xb8bte Stokkebjergskov, blev 1854 kammerherre, 1867 Ridder af Dannebrog, 1869 Kommand\xc3\xb8r af 2. grad og 1871 af 1. grad, 1880 Dannebrogsmand._NEWLINE_I 1873 rettedes der indtr\xc3\xa6ngende opfordringer til ham om at stille sig til Folketinget imod Christopher Krabbe, og det s\xc3\xa5 et \xc3\xb8jeblik ud til, at han ville b\xc3\xb8je sig for pressionen, men da det kom til stykket, var han dog ikke til at rokke, hvad man dengang meget beklagede, fordi man troede, at Lerche som anset godsejer ville have haft bedre chancer end nogen anden. Senere tog han dog imod opfordringen om at g\xc3\xa5 ind i politik. Han var medlem af Landstinget for H\xc3\xb8jre 1880-82, hvor han efterfulgte den afd\xc3\xb8de C.A. Fonnesbech._NEWLINE_Lerche var desuden repr\xc3\xa6sentant i Nationalbanken, medlem af bestyrelsen for Kysthospitalet p\xc3\xa5 Refsn\xc3\xa6s og formand i bestyrelsen for Dannebrogsm\xc3\xa6ndenes Forening.'